
LIDT OM BOGENS MODELLER


At flette pil er vidunderligt. Jeg har flettet i rigtig mange år, og det er en daglig fornøjelse at skulle i gang med pilen. Men at flette bare for at flette er ikke det, der gør det for mig. Jeg har det rigtig godt med, at det, jeg fletter, har en funktion, og at lave nogle ting, der både er smukke og brugbare. I denne bog har jeg samlet en hel del af de mange praktiske og nyttige ting, du kan lave.


Der er mange gode bøger, hvor der bliver gået i dybden med, hvordan de enkelte teknikker bliver flettet, så det har jeg ikke gjort her. Alle teknikker, der er brugt her, er beskrevet i Pileflet 1 – Grundlæggende teknik og Pileflet 2 – Mere teknik.


God fornøjelse med arbejdet.









HVILKEN PIL SKAL JEG BRUGE?


Du kan bruge lige den flettepil du har lyst til at bruge til modellerne. Jeg har brugt rød belgier, bleu, noir de villaines, leicestershire dix og purpurea, men har du andre sorter, kan du sagtens bruge dem. Ved modellerne står der, hvilken længde jeg har brugt. Ændrer du på størrelsen, skal du være opmærksom på, at du i nogle tilfælde også skal ændre på, hvilken længde pil du skal bruge.


 



[image: ]



 



[image: ]










FLET PÅ SPAND


Man kan ikke lige se det, hvis man ikke lige ved det, men disse kurve er flettet direkte på en spand, så spanden bliver en fast indsats i kurven. Du kan bruge den som skraldespand, vasketøjskurv, brændekurv og meget andet. Du kan lave dem i den størrelse, du ønsker, så længe spanden har en god kant foroven, du kan bore huller i. Er der en hank på spanden, så skær eller klip den af. Du borer huller i spanden, så det passer med 2-3 fingres afstand. Jeg bruger 8 mm bor for at kunne bruge nogle gode kraftige stager. Skal du have hank eller håndtag på, skal du gå efter et lige antal, så hank eller håndtag kan komme til at sidde lige over for hinanden.


Materialer: Spand med huller i kanten. Stager 160180 og en masse flettepil.


Anvendt teknik: Kimning, fransk sideflet, skjult bund, kant 4 bag 1.




	Stik stager gennem hullerne i spanden, så du har de tykke ender nederst. De tykke ender skal være så lange, at de kan nå 20 cm under bunden af spanden. Bind snor rundt om stagerne forneden. Snoren vil falde af, hvis du ikke fæstner den med endnu en snor, du binder fra den første snor op om kanten på spanden og ned, og får fat i snoren på den anden side. Det kan du godt gøre 2 eller 3 steder.

	Stil evt. spanden på en skål eller mindre spand, så stagerne kan hvile på bordet.

	Flet over kanten på spanden. Du kan lave kimning, rulleflet eller andet. Lav evt. håndtag, flet færdig, og lav kant. Vend spanden på hovedet. Stil den gerne på et gammelt tæppe eller håndklæde, for at den ikke får skrabemærker på kanten, når du fletter resten af spanden. Har du lavet håndtag, så behold klemmerne på, så du ikke trykker håndtagene sammen. Klip snorene af.

	Sørg for at have samme antal flettepil klar, som du har stager i spanden. Brug gerne 140 cm eller længere. Sørg for, at flettepilen er lige lang fra den tynde ende, og klip i den tykke ende. Stik den tykke ende ind mellem fletværket og spanden. Flet foran 4 stager og bag en. Sæt den næste pil ind til venstre før den første. Denne første omgang af flet vil dække kanten af spanden. Fortsæt med at sætte resten af flettepilen i venstre om.

	Du kan fortsætte med at flette fransk sideflet med de resterende pil. Sørg for, at du presser fletværket ind, så det følger spanden bedst muligt. Flet herefter ned af spanden, til du næsten har dækket den. Du kan variere teknikkerne, som du har lyst. Det er vigtigt, at du kun fletter til et par cm, før spanden er dækket. Sørg for at presse fletværket godt sammen. Undgå at bruge bankejern. Du kan meget nemt komme til at så hul i spanden.

	Luk de tykke ender af foran en bag en. Når du er færdig, og du vender spanden, skal den hvile på spanden og ikke på fletværket. Dermed slider du ikke på fletværket.

	Hvis du hellere vil have hank på spanden, kan du nemt give den det. Du skal så ikke lave greb i siderne, men du skal sørge for, at det fletværk, der stikker ud over kanten af spanden, er højt nok, til at du kan få en hank til at sidde godt. Du skal gerne have mindst 5-6 cm. Hanken laver du, som du ville lave den på en hvilken som helst anden kurv.

Flet på andre ting


Det er ikke kun spande, du kan flette på. Du kan også bruge mange andre beholdere. Kan du ikke lide at bruge plast, kan du finde nogle zinkbeholdere eller beholdere i andre materialer.


Opvaskebalje


Bruger du en kurv til at have blomster stående i, får du brug for at have en vandtæt beholder i bunden, så du undgår at have vand ud over det hele. Det kan du løse ved at starte med at flette på en opvaskebalje. Den er også rigtig god, hvis du skal plukke bær eller meget moden frugt, der godt kan væske lidt i bunden af en kurv. Her får du nemlig muligheden for at kunne vaske den af indvendigt. Den er flettet helt på samme måde som spanden med hank. Inden du borer hullerne til stager, klipper du den lille kant af, der sidder ved grebet af baljen. Den kan du ikke flette udover. Stageafstanden skal stadig være 1-1,5 fingres afstand. Det skyldes, at du skal flette ud over kanten på baljen. Da du ikke skal flette så højt som på spanden, kan du bruge stager, der er lidt kortere end ved spanden. Jeg har brugt 140-160 cm. Jeg ville gerne have hank på, og derfor har jeg flettet et godt stykke op, før jeg lukkede af og flettede ned af siden på baljen.

